Covid-19-statistieke: Effens minder gevalle aangemeld‘n Vrou laat doen ‘n Covid-19-toets by die OR Tambo-lughawe. (Foto: Phill Magakoe/AFP) Minstens 34 847 mense in Suid-Afrika het nou Covid-19 onder lede nadat nóg 2 411 nuwe virusgevalle Donderdag aangemeld is. Dit is effens minder as die aantal nuwe gevalle wat ŉ dag tevore (3 118) aangemeld is. Die jongste styging verteenwoordig ŉ positiwiteitskoers van 7,8%. Die departement van gesondheid het Donderdag 40 Covid-19-verwante sterftes aangemeld, waarvan sewe in die afgelope 24 tot 48 uur plaasgevind het. Dit bring die algehele sterftesyfer op 99 018 te staan. Die meeste nuwe gevalle is in Gauteng (36%) aangemeld, gevolg deur die Wes-Kaap (20%), KwaZulu-Natal (18%), Mpumalanga (8%), die Vrystaat (6%), die Noord-Kaap (5%), die Oos-Kaap (4%), Limpopo (3%) en Noordwes (2%). Minstens 3 075 pasiënte word nou vir Covid-19 in die hospitaal behandel nadat nog 82 mense Donderdag opgeneem is. Volgens die Nasionale Instituut vir Oordraagbare Siektes (Nios) se statistieke het altesame 3 667 560 mense in Suid-Afrika al die virus opgedoen, van wie 96% reeds herstel het. Daar is altesame 22 994 945 Covid-19-toetste al gedoen, waarvan 30 818 Donderdag gedoen is. Volgens die departement van gesondheid is altesame 84 084 dosisse van die entstof sedert die vorige verslag toegedien, terwyl 31 309 353 dosisse sedert die aanvang van die land se inentingsprogram toegedien is.